text: Horsens fortsat på sponsorjagt efter aktieemission
  10 oktober 2016 kl. 19.33
  Aktieemissionen i AC Horsens gav kun en tredjedel af den mulige kapitalindsprøjtning. Nu går jagten på en ny hovedsponsor.
  Efter at AC Horsens igen kom med i superligaen i sommer har de arbejdet mod at rejse flere penge til klubben.
  Derfor lavede klubben tilbage i august en aktieemission, hvor de udstedte nye aktier for syv millioner kroner.
  Efter emissionen blev afsluttet var der solgt for 2,3 millioner kroner, oplyser klubben på dens hjemmeside. Dermed er kun en tredjedel af den ønskede kapitalindsprøjtning kommet ind.
  Salgschef Morten Holmer, AC Horsens.: "Vi kan være nødsaget til at finde en hovedpartner uden for byen."
  Nu kigger klubben mod virksomheder for at finde flere sponsorer og ikke nødvendigvis fra klubbens hjemby.
  - Flere virksomheder har vist interesse for et hovedsponsorat, og mange har følelser for klubben, så vi har haft en god dialog med flere. Vi kan være nødsaget til at finde en hovedpartner uden for byen, selvom vi hellere end gerne vil finde en lokal hovedpartner, fortæller salgschef i AC Horsens Morten Holmer på klubbens hjemmeside.
  